Blood-Stained Reward

**"Blood-Stained Reward"** (japanski: 血の褒賞 *Chi no Hōshō*) je dvadeset i prva te pretposljednja epizoda prve sezone animea *[[Psycho-Pass]]*. Premijerno je emitirana 14. ožujka 2013. godine u sklopu Fujijevog animacijskog bloka noitaminA. Direktor animacije bio je Yoji Sato, kojemu je ovo bila druga i posljednja suradnja u ovoj ulozi, nakon petnaeste epizode, dok je režiju, kao i ranije, potpisao Naoyoshi Shiotani. Scenarij su zajednički napisali Makoto Fukami i Gen Urobuchi, dok je glazbu komponirao Yūgo Kanno.

Radnja pretposljednje epizode donosi prvi dio posljednjeg okršaja između PSB-a i Kōgamija s jedne, te Makishime s druge strane. Osim što otkriva neke nove detalje o odnosu Sibyla i Akane, epizoda pruža i dodatan uvid u inspektoričinu ličnost, koja je tako još dublje i preciznije analizirana. U ovoj epizodi je PSB uspio pokvariti Makishimin plan, međutim to nije ujedno značilo i kraj njegovog djelovanja.

## Sinopsis

Epizoda započinje proširenom scenom u sklopu koje vidimo, kako će se kasnije ispostaviti, san Shōga Makishime u sklopu kojeg on razmišlja o smrti, smrtnosti i prolaznosti. Makishima zaključuje kako ljudi koji se ne boje smrti nisu ništa hrabriji od drugih, već da im nedostaje mašte, te da se samo potpunim uništenjem onoga što se voli to isto može nanovo stvoriti. U tom nam snu otkriva kako piše knjigu, međutim kako vjeruje da će i ona, zajedno s njegovim tijelom, vjerojatno nestati. Ipak, tvrdi, ljudi trebaju prihvatiti neizbježnost smrti, nakon čega dodaje da vječnost nije obećana ni ljudima ni knjigama. U tom trenutku Makishima odluči objasniti svoju filozofiju života sljedećom rečenicom:

Makishima se s vrha zgrade seli na ulicu, gdje, dok bezlični ljudi prolaze, lista knjigu i pita se kako stoka ovoga društva nije u jednom trenutku odlučila uništiti cjelokupni sustav. Tada zaključi da je jedino što postoji zapravo ljepota ljudskih duša, pomoću kojih se isti iskupljuju za svoje grijehe. Tada Makishima, među ljudima, na drugoj strani ulice, nasuprot sebe, ugleda Kōgamija s Biblijom, koji mu citira novozavjetno Evanđelje po Ivanu. Nakon pročitanog citata, Kōgami pogleda Makishimu, koji djeluje šokirano. U tom trenutku se san prekida, a Makishima se budi u kontrolnoj sobi tvornice, gdje zaključuje kako je imao vrlo "čudan san".

Radnja se tada seli u PSB, gdje cjelokupni Division 1, predvođen Akane i Ginozom, ulazi u veliki avion kako bi što brže došli do tvornice. Dok zauzimaju svoja mjesta, Masoka upita da li je doista tako jednostavno manipulirati Uka-no-Mitama virusom, na što mu Yayoi objašnjava da je proces, ukoliko je oprema i dalje funkcionalna, zapravo prilično automatiziran i da je taj virus izabran upravo zato što se njime da lako manipulirati. Ginoza tada komentira kako je dobar virus, kojeg su koristili kao obrambeni zid cijele državne prehrambene industrije, zapravo dvosjekli mač; tada daje naredbu da avion poleti. 

Dok se PSB vozi na lokaciju, Makishima promatra kako mehanizam implementira njegovu malignu modifikaciju virusa, citirajući pritom Evanđelje po Mateju, koje se simbolično referira na zagađivanje plodova. Kōgami je, u međuvremenu, došao pred ulaz u tvornicu, ali je zastao jer je shvatio da je osiguranje još uvijek aktivno. S obzirom da je Enforcer u bijegu, a nije kriminalno asimptomatičan kao i Makishima, Kōgami zastane, znajući da će se alarm aktivirati čim priđe dronovima. U tom trenutku dolazi i PSB-ov avion, koji slijeće na vrh tvornice. Dok Masaoka komentira veličinu tvornice, Akane govori kako je veću metu lakše napasti, posebice ukoliko je oružje otrovna stralica koja bi mogla ubiti i kita. Akane tada dobije poziv od nepoznatog broja i ispravno zaključi kako je pozivatelj Kōgami, koji ih je morao vidjeti kako slijeću, što znači da je u daljini; Akane odgovori na poziv. Kōgami komentira kako nije očekivao da će tako brzo stići, na što mu Akane odvraća da ne umanjuje značaj PSB-a te kako on nije jedini koji može stjerati Makishimu u kut. Kōgami se zadovoljno nasmiješi, nakon čega govori da je Makihsima vjerojatno već započeo s modifikacijom virusa, ili je možda već gotov. I dok Akane govori da mu neće dozvoliti da ostvari svoj plan, Kōgami naglasi da moraju biti brzi i da moraju ugasiti struju u cijeloj tvornici prije nego Makishima uspije distribuirati modificirani virus, nakon čega pretpostavi da PSB ima te ovlasti. Akane to potvrdi, ali mu govori da zna da bi gašenje struje izgasilo i sigurnosni sustav, omogućivši tako Kōgamiju da nesmetano uđe u tvornicu, što je upravo ono što on i želi - iskoristiti PSB kako bi došao do Makishime. Kōgami šuti, na što mu Akane odgovara se mu PSB neće dozvoliti da ubije Makishimu; Kōgami samo govori da Makishima planira uništiti cijelu zemlju i da je gašenje struje jedini mogući način da se ona spasi, na što mu Akane odvrati da će ona spasiti i njega i da mu neće dozvoliti da postane ubojica.

Nakon što se razgovor završi, Akane upita Ginozu nije li moguće da Ministarstvo poljoprivrede i šumarstva prebaci ovlasti nad sigurnosnim sustavom na PSB, međutim inspektor odgovara kako bi taj proces trajao predugo, što bi dalo Makishimi dovoljno vremena da provede svoj plan u djelo; jedina solucija je potpuno gašenje struje i stizanje do Makishime prije Kōgamija. Ginoza tada kontaktira Yayoi, koja mu potvrdi da će ubrzo ugasiti struju. Akane tada zamoli Masaoku i Ginozu da, ukoliko prije dođu do Kōgamija, ne pucaju u njega ako mu je Crime Coefficient preko 300 i da to prepuste njoj. Kada ju Ginoza upita kako ona može promijeniti Sibylovu procjenu, ona mu odgovori da ima asa u rukavu. Promatrajući vlastiti Dominator, Akane se prisjeti ranijeg razgovora sa Sibylom, u kojem je, za uspješan lov na Makishimu, od sustava tražila da njezin Dominator zaključa u *Non-Lethal Paralyzer* modusu i otključa korisničku provjeru. I dok Sibyl objašnjava kako je Dominatorovo funkcioniranje utemeljeno na Sibylovoj procjeni Crime Coefficienta te da je do nezaobilazno, Akane objašnjava kako će im za Makishimu biti potrebno prikladno oružje pomoću kojeg će se moći obraniti; bez Dominatora, morali bi se koristiti primitivnim oružjem, što bi moglo biti pogubno za Makishimu. Sibyl odvraća ta bi takav ishod bio posljedica njezine nesnalažljivosti, na što Akane spremno odvraća da im je djelovanje ograničeno i da bi u tom slučaju vjerojatnost hvatanja Makishime živog bila daleko ispod 100%; ipak, ako Sibyl u ovom slučaju napravi iznimku, vjerojatnost da Makishima bude uhapšen živ postaje znatno veća i tada im Akane kaže da razmisle. Nakon nekog vremena, Sibyl kontaktira Akane te joj govori da će od tog trenutka pa do hapšenja Makishime njezin Dominator biti podešen kako je ona htjela, ali ju upozoravaju da pazi kako ga koristi kako drugi detektivi ne bi otkrili.  

Radnja se ponovo vraća u sadašnje vrijeme. Promatrajući Akane, Masaoka komentira kako je čudna od njezinog susreta sa šeficom te ju pita nije li joj taj teret kojeg nosi pretežak za nju samu? Akane se veselo okrene i pita ga je li zabrinut, na što joj on odgovori potvrdno i dodaje kako se ponaša isto kao i Kōgami te kako on ne želi vidjeti još jednog inspektora koji propada jer se prefosrirao; Ginoza se lecne na taj komentar, mada to nitko ne primijeti. Akane tada predloži Masaoki da provjeri njezin Crime Coefficient. Iako se Masaoka isprva nećka, Akane ga uvjerava da nema problema i da će ona izbrisati podatke o njegovom "ekscesu", nakon čega on ipak izvadi Dominator i uperi ga u Akane - njezin Crime Coefficient je stabilnih i urednih 24.7. Tako dobra brojka iznenadi Masaoku, a Akane samo veselo prokomentira kako je ona trenutno poželjna sustavu, nakon čega pozove Yayoi i kaže joj da isključi struju. U sljedećem trenutku, cijelo postrojenje ostaje bez struje, a Makishima u kontrolnoj sobi samo mirno pohvali PSB-ov plan.

Dok Kōgami upada u postrojenje, nakon što je vidio da je struja ugašena, Makishima kupi svoje stvari iz kontrolne sobe i planira otići, ali ne bez borbe, što dokazuje i eksploziv kojeg zadovoljno uzima; Kōgami priprema revolver i džepni nožić te kreće u potragu. U međuvremenu, Division 1 ulazi u postrojenje, prilikom čega Masaoka sugerira da bi Makishima, s obzirom da mu je plan potpuno propao, mogao pobjeći; međutim, Akane se s tim ne slaže te govori da za Makishimu, iako je njegovo djelovanje isplanirano, improvizacija nije u potpunosti isključena. Ginoza upita znači li to da će ovaj i dalje pokušati realizirati svoj plan, što Akane potvrdi, sugerirajući da bi mogao pokušati pokrenuti postrojenje preko internog agregata. Masaoka sugerira da okruže prostoriju iz koje se agregat može pokrenuti, međutim Ginoza dodaje da i dalje postoji mogućnost da će Makishima jednostavno bježati. Akane predloži da se razdvoje i navodi kako će ona ići prema kontrolnoj sobi, na što se Yayoi javlja da ide s njom. Ginoza i Masaoka odlaze istražiti laboratorij. Dok su se oni dogovarali, Kōgami je uspio pronaći kontrolnu sobu u kojoj je Makishima bio, ali ovaj je već nestao.

Na putu do sobe s agregatom, Yayoi upita Akane što se bilo dogodilo tokom posjeta šefici? Akane ju upita vidi li se, doista, da se nešto dogodilo, na što joj Yayoi odgovara da je ona trenutno najkonstruktivnija od svih, ali da unatoč tomu izgleda najdepresivnije. Prisjetivši se svih tragedija s kojima se suočila, Akane samo odgovori da nema smisla stati sada i da jednostavno mora nastaviti dalje. Nada, koliko god mala bila, još uvijek postoji i ako nastavi vjerovati u to, može ostati detektivka do samog kraja. Nakon toga nastave put prema prostoriji. Yayoi ubrzo dodaje da je, kada je Akane tek došla, mislila o njoj da je naivna djevojčica koja neće biti sposobna obavljati taj posao, što Akane i potvrđuje, međutim nastavlja kako je njezino mišljenje bilo potpuno pogrešno i kako bi joj u ovom trenutku povjerila svoj život; Akane sjetno odvrati kako ju precjenjuje. Njih dvije tada ulaze u sobu i Yayoi aktivira struju, pitajući se hoće li Makishima doista doći. Akane, iznenađena činjenicom da nikoga nema, shvati kako Kōgami puno bolje poznaje Makishimu i da bi, da su one na ispravnoj lokaciji, on već bio tu, zbog čega se zapita nije li nešto previdjela.

Ginoza i Masaoka su, u međuvremenu, nastavili potragu za Makishimom. Dok pretražuju, Ginoza upita Masaoku je li pomogao Kōgamiju da pobjegne; Masaoka potvrđuje, a Ginoza pretpostavi da je Masaoka mislio da će zlo biti eliminirano ako Kōgami preuzme zločin na sebe. Nakon toga ga napada i optužuje ga da je to "divljačka, sebična pravda", dodajući kako se on pouzdao u Kōgamija, a ne u njega, njegovog vlastitog sina, za kojeg ne vjeruje da uopće može uhvatiti Makishimu. Masaoka mu odgovara da su Kōgami i on Enforceri i zbog toga slični, a da on i dalje hoda različitim putem, nakon čega, uz smiješak, dodaje da on iz dubine svoje duše vjeruje da je to ispravan put; Ginoza se samo zapita kako može dati takvo opravdanje. Natrag u sobi s agregatom, Akane shvaća da Makishima bolje razumije situaciju od njih samih te uspije povezati činjenice, nakon čega shvati da su Ginoza i Masaoka u opasnosti. Akene krene za njima i ostavi Yayoi u prostoriji, uz naredbu da pod svaku cijenu spriječi Makishimu da aktivira agregat; tokom trčanja, pokušava kontaktirati Ginozu, ali bez uspjeha. 

Ginoza i Masaoka prolaze između stupaca naslaganih kutija. Masaoka uoči lasersku zamku na podu te zaustavi Ginozu, koji odlazi u drugom smjeru. Bez gledanja, Ginoza nastavi koračati, ali Masaoka shvati da i tu zasigurno stoji zamka te ga pokuša upozoriti, ali prekasno - Ginoza nogom potegne nit koja aktivira eksploziju i na njegovu lijevu ruku padne jedna od teških kutija. Masaoka mu krene pomoći, međutim Ginoza ga upozori da je iza njega Makishima, koji prema njemu puca iz pištolja za čavle. Masaoka iskoristi svoju metalnu ruku kako bi se obranio i uđe u fizički okršaj s Makishimom. Iako se čini kako je Makishima u prednosti, Masaoka ga uspije svladati i zadržati ga na podu. Međutim, ovaj iz džepa izvuče još jedan eksploziv i govori kako će ga baciti prema zarobljenom Ginozi. I dok Ginoza viče na Masaoku da drži Makishimu neovisno o njemu, Masaoka se koleba i pokušava svim silama spriječiti Makishimu da baci eksploziv. Ipak, ne uspije u svom naumu i eksploziv završi tik do Ginoze. Masaoka tada pusti Makishimu te potrči do eksploziva i pokuša ga odbaciti, ali ne uspije stići na vrijeme i ovaj mu eksplodira u ruci; Kōgami čuje eksploziju i krene prema lokaciji. Vidjevši što mu se dogodilo s ocem, Ginoza uspije izvuči slomljenu i krvavu ruku ispod kutije i potrči prema ocu; Masaoka je još uvijek živ, ali je na samrti. Dok Ginoza gleda oca, Makishima se ustaje, ali u tom trenutku dolazi Kōgami i ispali nekoliko metaka prema njemu; Makishima ih uspije izbjeći i bježi.

Kōgami tada dolazi do scene gdje izbezumljeni Ginoza stoji pored oca na samrti; on sam pada u stanje bijesa zbog Masaoke, ali se ubrzo sabere i krene za Makishimom. Ginoza ostaje sam s ocem i govori mu, u naletu nemoći i tuge, kako je idiot jer je pustio kriminalca da pobjegne iako je detektiv, na što mu Masaoka govori da nema ničeg pozivitnog u detektivskom poslu. Tada stavi ruku uplakanom Ginozi na lice te mu, sa smiješkom, govori kako on ipak je njegov sin i kako ima iste oči kao i on sam dok je bio mlad; nakon toga mu ruka padne i on umire, ostavivši uplakanog Ginozu da doziva svog oca.

Kōgami nastavlja potragu za Makishimom, te ga uspijeva vidjeti kako bježi i skriva se, ali ne uspijeva ga pogoditi iz revolvera. U jednom trenutku čuje njegov smijeh i glas kako mu govori da je konačno odbacio Sibylovu lažnu pravdu i kako je, na kraju, doista ispao baš onakvim kakvim ga je on zamišljao. I dalje ga tražeći, Kōgami mu govori kako je on izgubio svaku nadu što se njega tiče, na što mu Makishima govori da ne treba biti indiferentan kada je dogurao tako daleko. Kōgami mu odbrusi da ne bude arogantan i da on ni po čemu nije poseban, već samo "smeće koje je društvo ignoriralo svo ovo vrijeme", sugerirajući kako je Makishima ogorčen zbog vlastite odbačenosti i kako samo nije u stanju podnijeti samoću. Makishima mu odvraća da govori gluposti i pita ga tko to nije sam u Sibylovom društvu, dodajući kako je vrijeme kada su ljudske interakcije bile nužne odavno prošlo i da u Sibylovom društvu zapravo i nema potrebe za zajednicom. Dok to govori, Kōgami mu vidi lice s udaljenosti i precizno ga nacilja i pogodi, međutim ispostavlja se kako je to bilo zrcalo i kako je Makishima izveo varku. Kōgami odlazi do mjesta gdje je stajalo zrcalo, ali Makishima se pojavi iza njega i spretnim udarcem izbije njegov revolver. Nakon izmjene udaraca, Kōgami vadi svoj nož, a Makihsima svoju britvu i njih se dvojica, dok Akane trči prema lokaciji, spremaju na međusobni obračun.

## Glasovi

*Kana Hanazawa kao Akane Tsunemori, mlada inspektorica pri PSB-u
*Kenji Nojima kao Nobuchika Ginoza, inspektor pri PSB-u
*Tomokazu Seki kao Shinya Kōgami, bivši Enforcer pri PSB-u 
*Shizuka Itō kao Yayoi Kunizuka, jedini ženski Enforcer
*Kinryū Arimoto kao Tomomi Masaoka, najstariji među Enforcerima 
*Takahiro Sakurai kao Shōgo Makishima, glavni antagonist
*Noriko Hidaka kao glas Dominatora i Sibyla

## Podaci o Psycho-Passu

Koncept Psycho-Passa je izrazito važan za cjelokupno razumijevanje animea i njegove radnje. Sukladno tomu, likovima se kroz epizode redovito mjeri razina Psycho-Passa, a te se brojke prikazuju ne Dominatoru kao i na službenim evidencijama koje dostavlja Sibyl. Kroz dvadeset i prvu epizodu, prezentirane su sljedeće brojke:

* Akane Tsunemori:  24.7 

## Reference na popularnu kulturu

*[[Psycho-Pass]]* je kao anime u cjelini imao karakteristiku da često vrši reference na zapadnu filozofiju i pop-kulturu. Taj je običaj započeo s trećom epizodom te se nastavlja u daljnjima. U ovoj epizodi je bilo nekoliko referenci koje su se vrtile oko simboličke i s epizodom povezane interpretacije biblijskih citata, koje su u različitim trenucima prezentirali Kōgami i Makishima. Prvi takav citat prisutan je već na samom početku epizode, u dodatnoj sceni iz proširenog izdanja, gdje vidimo Makishimu u fiktivnoj sceni kako, promatrajući ljude, razmišlja o smrti i smrtnosti. Dok prolazi kroz vlastite misli, on ugleda Kōgamija, koji, držeći knjigu u rukama, citira novozavjetno Evanđelje po Ivanu:

Citat se simbolično odnosi na Makishimine vlastite misli o smrti, ali i na međusobnu povezanost sudbina dvaju likova, koju Makishima i uviđa nakon tog citata. Zanimljivo je primijetiti i kako je Kōgami u tom trenutku zapravo držao Makishiminu knjigu, što vidimo kada se Makishima probudi u kontrolnoj sobi tvornice s knjigom u ruci, shvativši, zapravo, da je cjelokupna scena bila samo "čudan san". Nakon što radnja kratko ode do Divisiona 1, ponovo se vraća na Makishimu, koji, dok čeka kompletiranje svog plana, zadovoljno lista Bibliju i iz nje izvlači novi citat, ovoga puta Isusov, iz Evanđelja po Mateju:

Ovaj se citat, uz zadovoljni izraz na Makishiminom licu, zapravo referirao na njegov plan da virusom zatruje japanske zalihe hrane i tako izazove kaos koji bi, na koncu, doveo do pada Sibyla.

## Muzika

Četrnaesta epizoda je kao uvodnu pjesmu koristila "Out of Control" benda Nothing's Carved in Stone. Glazbu i tekst uvodne pjesme zajednički potpisuju članovi samog benda. Odjavna pjesma bila je "All Alone with You" u izvedbi dua EGOIST. Glazbu, tekst i aranžman za pjesmu potpisuje ryo, instrumentalist benda. Iako je EGOIST napisao obje odjavne pjesme, one su po svom stilu prilično različite.

Ostalu glazbu potpisuje kompozitor Yūgo Kanno, koji je potpisao glazbu za cjelokupni anime.

## Kritike

"Blood-Stained Reward" je, uz jedanaestu epizodu, bila najbolje ocijenjena epizoda prve sezone, ali i ako se obje sezone animea uzmu u kompletu. Na portalu IMDb drži visoku ocjenu 9.0/10, jednako kao i "Saint's Supper", te komparativno dijeli prvo mjesto na popisu najbolje ocijenjenih epizoda. Korisnici foruma na portalu MyAnimeList.net također su prepoznali kvalitetu epizode te su joj dali prosječnu ocjenu od 4.8/5, temeljem nešto više od 600 glasova; bila je to najviša ocjena za neku epizodu prve sezone, a ova epizoda podijelila ju je s kritički hvaljenim desetom, jedanaestom i sedamnaestom epizodom.

Što se tiče Thomasa Zotha s portala The Fandom Post.com, on je, kao i u slučaju prethodne dvije, napisao zajedničku kritiku za dvadeset i prvu i dvadeset i drugu epizodu. Kritika je bila manje usmjerena na komentar pojedine epizode, a više na konačni obol o cijeloj seriji, mada je zajednička ocjena od "A-" jasno ilustrirala kako je smatrao da se radi o jednima od najboljih epizoda cijele sezone. Zoth je prokomentirao da je *Psycho-Pass* u cjelini bio zanimljiv anime s brojnim promjenama smjerova. Naglasio je kako mu je žao što je Kōgami dobio tako veliku ulogu te da mu otkriće o Sibylu nije bilo pretjerano šokantno, međutim je izrazito pohvalio Akane kao lik koji će se zasigurno pamtiti. Uz to je dodao kako je anime zapravo mnogo više govorio o našim, vlastitim sustavima pravde i kompromisima koje radimo u svakodnevnom životu, a manje o Sibylu kao apstraktnom sustavu univerzalne i nepogrešive pravednosti.

## Reference

## Vanjske veze
*